CELEX: 32021D0918
Language: ro
Date: 2021-06-03 00:00:00
Title: Decizia (UE) 2021/918 a Consiliului din 3 iunie 2021 privind poziția care urmează să fie adoptată în numele Uniunii Europene în cadrul Comitetului ambasadorilor ACP-UE în ceea ce privește modificarea Deciziei nr. 3/2016 a Comitetului ambasadorilor ACP-UE privind Centrul pentru Dezvoltarea Întreprinderii

8.6.2021   
               
               
                  RO
               
               
                  Jurnalul Oficial al Uniunii Europene
               
               
                  L 201/25
               
            
         DECIZIA (UE) 2021/918 A CONSILIULUI
         din 3 iunie 2021
         privind poziția care urmează să fie adoptată în numele Uniunii Europene în cadrul Comitetului ambasadorilor ACP-UE în ceea ce privește modificarea Deciziei nr. 3/2016 a Comitetului ambasadorilor ACP-UE privind Centrul pentru Dezvoltarea Întreprinderii
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 209 alineatul (2), coroborat cu articolul 218 alineatul (9),
         având în vedere Acordul de parteneriat între membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000 (1),
         având în vedere propunerea Comisiei Europene,
         întrucât:
         
                     (1)
                  
                  
                     În conformitate cu articolul 15 alineatul (4) din Acordul de parteneriat dintre membrii grupului statelor din Africa, Caraibe și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000 (2) (denumit în continuare „Acordul de parteneriat ACP-UE”), Consiliul de miniștri ACP-UE poate delega competențe Comitetului ambasadorilor ACP-UE.
                  
               
                     (2)
                  
                  
                     În cadrul celei de a 39-a sesiuni care a avut loc la Nairobi în perioada 19-20 iunie 2014, Consiliul de miniștri ACP-UE a convenit, printr-o declarație comună, să continue procesul de închidere organizată a Centrului pentru Dezvoltarea Întreprinderii (CDI). În acest scop, Consiliul de miniștri ACP-UE a decis să delege Comitetului ambasadorilor ACP-UE competențe pentru a continua acest proces în vederea adoptării deciziilor necesare.
                  
               
                     (3)
                  
                  
                     La 12 iulie 2016, Comitetului ambasadorilor ACP-UE a adoptat Decizia nr. 3/2016 (3), care modifică anexa III la Acordul de parteneriat ACP-UE introducând modificările necesare, stabilind noul cadru juridic al CDI începând cu 1 ianuarie 2017 și menținând personalitatea juridică a CDI, exclusiv în scopul lichidării sale, începând cu data menționată.
                  
               
                     (4)
                  
                  
                     În temeiul articolului 2 alineatul (1) din Decizia nr. 3/2016, un curator asigură executarea fazei pasive, pe parcursul căreia CDI își continuă existența doar în scopul lichidării sale, începând cu 1 ianuarie 2017, pentru o perioadă de patru ani sau până când CDI își va fi achitat toate datoriile și își va fi executat toate activele, în funcție de care dintre aceste momente survine mai întâi.
                  
               
                     (5)
                  
                  
                     Până la 31 decembrie 2020, CDI nu și-a achitat toate datoriile și nu și-a executat toate activele. Prin urmare, este necesară modificarea Deciziei nr. 3/2016 pentru a asigura executarea corespunzătoare a fazei pasive sub conducerea curatorului și încheierea fazei respective. În scopul de a se asigura continuitatea fazei pasive, modificarea Deciziei 3/2016 ar trebui să se aplice de la 1 ianuarie 2021.
                  
               
                     (6)
                  
                  
                     Comitetul ambasadorilor ACP-UE urmează să adopte modificarea Deciziei nr. 3/2016 în cadrul uneia dintre reuniunile sale sau prin procedură scrisă.
                  
               
                     (7)
                  
                  
                     Este oportun să se stabilească poziția care urmează să fie adoptată în numele Uniunii în cadrul Comitetului ambasadorilor ACP-UE, întrucât actul avut în vedere va fi obligatoriu pentru Uniune,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată, în numele Uniunii, în cadrul Comitetului ambasadorilor ACP-UE cu privire la CDI este următoarea:
            
                        —
                     
                     
                        să se înlocuiască articolul 2 alineatul (1) din Decizia nr. 3/2016 a Comitetului ambasadorilor ACP-UE cu următorul text:
                        
                           
                              „(1)   Comisia Europeană contractează un curator pentru a asigura executarea fazei pasive începând cu 1 ianuarie 2017 până când CDI își va fi lichidat toate datoriile și își va fi executat toate activele.”;
                           
                        
                     
                  
                        —
                     
                     
                        decizia Comitetului ambasadorilor ACP-UE de modificare a Deciziei nr. 3/2016 a Comitetului ambasadorilor ACP-UE se aplică de la 1 ianuarie 2021.
                     
                  
         
            Articolul 2
            Prezenta decizie intră în vigoare la data adoptării.
            După adoptare, decizia Comitetului ambasadorilor ACP-UE se publică în Jurnalul Oficial al Uniunii Europene.
         
         
            Adoptată la Luxemburg, 3 iunie 2021.
            
               
                  Pentru Consiliu
               
               
                  Președintele
               
               P. N. SANTOS
            
         
         
            (1)  JO L 317, 15.12.2000, p. 3.
         
            (2)  Acordul de parteneriat dintre membrii grupului statelor din Africa, Caraibe și Pacific (ACP), pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000 (JO L 317, 15.12.2000, p. 3).
         
            (3)  Decizia nr. 3/2016 a Comitetului ambasadorilor ACP-UE din 12 iulie 2016 privind revizuirea anexei III la Acordul de parteneriat ACP-UE [2016/1163] (JO L 192, 16.7.2016, p. 77).